“โคเบลโก้มิลล์คอน” มั่นใจปีนี้สดใส! ลุยป้อนเหล็กผลิตยานยนต์ เป้าแตะ 1.5 หมื่นคัน/เดือน
“โคเบลโก้มิลล์คอน” ขยับเป้าผลประกอบการปี 64 หลังไตรมาสแรกกวาดกำไรสุทธิกว่า 143 ล้านบาท คาดภายใน 2 - 3 ปี สามารถผลิตและจัดส่งเหล็กเกรดพิเศษป้อนเข้าสู่อุตฯยานยนต์ได้ถึง 1.5 หมื่นคันต่อเดือน
“โคเบลโก้มิลล์คอน” ขยับเป้าผลประกอบการปี 64 หลังไตรมาสแรกกวาดกำไรสุทธิกว่า 143 ล้านบาท คาดภายใน 2 - 3 ปี สามารถผลิตและจัดส่งเหล็กเกรดพิเศษป้อนเข้าสู่อุตฯยานยนต์ได้ถึง 1.5 หมื่นคันต่อเดือน
31 พ.ค. 2564

นายธีรยุทธ เลิศศิระรังสรรค์ ประธานกรรมการบริหารร่วม บริษัท โคเบลโก้ มิลล์คอน สตีล จำกัด หรือ KMS เปิดเผยว่าบริษัทเป็นผู้ผลิตเหล็กเกรดพิเศษรายเดียวในประเทศ ที่สามารถผลิตและส่งเหล็กเกรดพิเศษป้อนอุตสาหกรรมยานยนต์ ซึ่งในปีนี้ภาพรวมผลดำเนินงานมีทิศทางที่ดีขึ้น โดยผลประกอบการไตรมาสแรกปี 2564 โตขึ้นจากปีที่ผ่านมา มีกำไรสุทธิกว่า 143 ล้านบาทสวนทางกับสภาพเศรษฐกิจ
ทั้งนี้ปัจจัยสำคัญที่ทำให้บริษัทกลับมามีผลประกอบการที่ดีขึ้นได้ สาเหตุหนึ่งมาจากภาพรวมตลาดเหล็กทั่วโลกที่ปรับตัวไปในทิศทางที่ดีขึ้น อีกทั้งบริษัทได้รับอานิสงค์จากอุตสาหกรรมยานยนต์ในประเทศที่มีอัตราการผลิตที่สูงขึ้น จากเดิมที่คาดการณ์ไว้เพียง 1.5 ล้านคันต่อปี เพิ่มเป็น 1.7 ล้านคันต่อปี บริษัทในฐานะผู้ผลิตเหล็กเกรดพิเศษเพียงรายเดียวของไทย จะสามารถผลิตและส่งเหล็กเกรดพิเศษเพื่อใช้เป็นวัตถุดิบสำคัญในการผลิตชิ้นส่วนยานยนต์ได้ถึง 1.2 หมื่นคันต่อเดือน จากเดิมที่ตั้งเป้าไว้เพียง 1 หมื่นคันต่อเดือน
“จากผลประกอบการไตรมาสแรก KMS มีกำไรสุทธิ 143 ล้านบาท และมีการตั้งเป้าว่าภายใน 2 – 3 ปี บริษัทจะสามารถผลิตและจัดส่งเหล็กเกรดพิเศษป้อนเข้าสู่อุตสาหกรรมยานยนต์ได้ถึง 1.5 หมื่นคันต่อเดือน” นายธีรยุทธกล่าว
โดยบริษัท โคเบล โก้ มิลล์คอน สตีล จำกัด หรือ KMS เป็นผู้ผลิตและจำหน่ายเหล็กลวดและเหล็กลวดเกรดพิเศษ ซึ่งเป็นกิจการร่วมทุนระหว่าง บริษัท มิลล์คอน สตีล จำกัด (มหาชน) หรือ MILL ซึ่งเป็นผู้ผลิตและจำหน่ายเหล็กรายใหญ่ของประเทศไทย ร่วมกับบริษัท โกเบ สตีล จำกัด ผู้ผลิตเหล็กรายใหญ่ของประเทศญี่ปุ่นและรายสำคัญของโลก โดยมีกำลังการผลิตรวมประมาณ 4 แสนตันต่อปี ปัจจุบันใช้กำลังการผลิตเพียง 67% หรือประมาณ 2.7 แสนตันต่อปี